Rikke Hvilshøj (V), 2002-01-31:
Mange af pengene har været tilvejebragt på legal vis, men anvendelsen har været af en karakter, som har kaldt på en samlet international reaktion.
Begivenheden den 11. september har fået det internationale samfund til at tage aktion og tage initiativer, der skal dæmme op for fremtidige forsøg på terroraktioner.
Det her lovforslag handler om foranstaltninger mod hvidvaskning af penge og finansiering af terrorisme, og det er en opfyldelse af forpligtelserne fra FN's Sikkerhedsråds antiterrorresolution nr. 1373 samt rådets konklusioner.
Det er ikke længere tilstrækkeligt at gribe ind over for hvidvaskning af penge.
Når det gælder finansiering af terroraktioner, er vi også nødt til at være opmærksom på finansieringskilder, der er legalt tilvejebragt, men hvis formål er terroraktioner.
Mistanke om, at penge bruges til at planlægge terror, kan opstå ved de transaktioner, der foretages, og i forbindelse med den forberedende anvendelse.
Globaliseringen og den teknologiske udvikling har gjort det utrolig nemt at flytte penge elektronisk.
Venstre priser de mange fordele, der er ved denne udvikling, men vi er også nødt til at forholde os til, om udviklingen giver anledning til at lade lovgivning følge trop.
Når det gælder terrorbekæmpelse, har det vist sig nødvendigt.
Udvidelsen består i en indberetningspligt ved mistanke om, at pengene er med til at finansiere terrorvirksomhed.
Kredsen, der er omfattet af indberetningspligten, udvides med revisorer, advokater og ejendomsmæglere samt forhandlere af genstande, hvor der betales beløb kontant på mere end 15.000 euro.
Der vil derudover være mulighed for at indføre en systematisk underretningspligt for transaktioner fra usamarbejdsvillige lande.
Der er her tale om lande, der ikke har ønsket at støtte op om den internationale indsats mod terror ved selv at indføre de tiltag, som det internationale samfund er blevet enig om skal til for at bekæmpe terroren.
Det er vigtigt at understrege, at underretningspligten er undtaget for advokater, der bistår klienter før, under og efter en retssag, af hensyn til klienternes retssikkerhed.
Denne undtagelse gælder også den personkreds, heriblandt revisorer, der bistår advokater i denne proces.
I forbindelse med finansielle transaktioner er der krav
om, at hvis der opstår en mistanke i den forbindelse, må transaktionen ikke foretages, før politiet efter indberetning har givet grønt lys.
Der stilles i dette lovforslag ikke krav om, at de underretningspligtige skal foretage nogen form for efterforskning.
De underretningspligtige skal alene reagere på en mistanke og overlade resten til politiet.
Endelig skal det nu sikres, at en afsender skal kunne identificeres i forbindelse med elektronisk pengeoverførsel, således at transaktionerne kan spores tilbage til udgangspunktet.
De indkomne høringssvar til lovforslaget er generelt positive, og de, der inddrages som underretningspligtige, udtrykker opbakning til indholdet og er indstillet på at medvirke til denne indsats mod terrorvirksomhed. Som lovgiver takker jeg for denne opbakning, og der er i høringssvarene peget på nogle konkrete detaljer i lovforslaget, hvor der efterspørges en justering eller en præcisering.
Og i det notat, som vi i Erhvervsudvalget har modtaget fra økonomi- og erhvervsministeren som kommentar til høringssvarene, er der allerede lagt op til visse ændringer.
Venstre er selvfølgelig indstillet på, at vi i udvalgsarbejdet sikrer, at høringssvarenes bemærkninger vurderes med henblik på eventuelle ændringer.
Sigtet er en effektiv indsats mod terrorvirksomhed, men med en selvfølgelig respekt for, at vi lever i et frit og demokratisk retssamfund.
Venstre kan støtte lovforslaget.